**ΤΡΟΠΟΛΟΓΙΑ – ΠΡΟΣΘΗΚΗ**

**Στο σχέδιο νόμου του Υπουργείου Εθνικής Άμυνας με τίτλο «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις»**

|  |  |
| --- | --- |
| **Θέμα:** | **Ρύθμιση Θεμάτων Κρίσεων και Προαγωγών Αξιωματικών εξ Ανωτέρων Στρατιωτικών Σχολών Υπαξιωματικών (ΑΣΣΥ) του Ν.3883/2010** |

**Α. ΑΙΤΙΟΛΟΓΙΚΗ ΕΚΘΕΣΗ**

Με τις προτεινόμενες ρυθμίσεις επιχειρείται η ομαλή σταδιοδρομική εξέλιξη που διέπει τους αξιωματικούς που προέρχονται από τις Ανώτερες Στρατιωτικές Σχολές Υπαξιωματικών (ΑΣΣΥ) που κρίνονται με το Ν.3883/2010 (ΦΕΚ Α΄ 167/24-09-2010) ώστε να έχουν συντομότερη χρονολογική παραμονή στους κατεχόμενους βαθμούς, η οποία δεν επηρεάζει την εξέλιξη τους, δίνοντας τους τη δυνατότητα να αποστρατευτούν με την συμπλήρωση 35 ετών πραγματικής υπηρεσίας λαμβάνοντας τον καταληκτικό βαθμό του Συνταγματάρχη **χωρίς** προαπαιτούμενο την απόκτηση πτυχίου ΑΕΙ και έχοντας πλήρη συνταξιοδοτικά δικαιώματα, σε συνδυασμό με την αναγνώριση στο διπλάσιο, ως προς τη σύνταξη, του χρόνου υπηρεσίας των 5 ετών που διανύθηκε σε οποιαδήποτε Μονάδα ή Υπηρεσία των Ενόπλων Δυνάμεων, ήτοι συνολικά 35+5=40 έτη υπηρεσίας προς απόληψη συντάξεως.

Στις Ανώτερες Στρατιωτικές Σχολές Υπαξιωματικών (ΑΣΣΥ) εισέρχονταν για φοίτηση έως το έτος 1991 με κατατακτήριες εξετάσεις και από το έτος 1992 εισέρχονται για φοίτηση με το σύστημα των Πανελλήνιων εξετάσεων. Η φοίτηση ήταν διετής έως τους καταταγέντες το έτος 2014 και από το έτος 2015 και εντεύθεν η φοίτηση είναι τριετής.

Οι απόφοιτοι ΑΣΣΥ καταταγέντες έως το έτος 1993 (Τάξεως 1995) κρίνονται με το Ν.2439/1996 και έχουν καταληκτικό βαθμό Συνταγματάρχη χωρίς να απαιτείται πτυχίο ΑΕΙ.

Οι απόφοιτοι ΑΣΣΥ καταταγέντες από το έτος 1994 (Τάξεως 1996) και εντεύθεν κρίνονται με το Ν.3883/2010 και έχουν καταληκτικό βαθμό Αντισυνταγματάρχη όσοι δεν είναι πτυχιούχοι ΑΕΙ και Συνταγματάρχη όσοι είναι πτυχιούχοι ΑΕΙ.

Με την Εγκύκλιο Προκήρυξης Διαγωνισμού Επιλογής Σπουδαστών με την κατάταξη τους στις ΑΣΣΥ υποβάλλουν υποχρεωτικά Υπεύθυνη Δήλωση ότι δεν είναι εγγεγραμμένοι σε άλλο Ανώτατο Εκπαιδευτικό Ίδρυμα ή βεβαίωση διαγραφής, εφόσον είναι ήδη εγγεγραμμένοι σε άλλο ΑΕΙ.

Μέχρι την εφαρμογή του Ν.3883/2010 σε όλες τις Εγκυκλίους Προκήρυξης Διαγωνισμού Επιλογής Σπουδαστών των αποφοίτων ΑΣΣΥ αναγράφεται ότι η βαθμολογική τους εξέλιξη φθάνει μέχρι το βαθμό του Συνταγματάρχη - Πλοιάρχου - Σμηνάρχου μετά από 35 χρόνια υπηρεσίας.

Οι απόφοιτοι ΑΣΣΥ καταταγέντες τα έτη 1994, 1995 (Τάξεων 1996, 1997) συμπεριλαμβάνονται στην περίοδο της ομαλής μετάβαση προς το νέο συνταξιοδοτικό Νόμο ήτοι από 01-07-1990 έως 31-12-1995, σύμφωνα με τις διατάξεις του άρθρου 22 της παραγράφου 4 του Ν.3865/2010 (Α΄ 120).

Για τα θέματα κρίσεων και προαγωγών των αποφοίτων ΑΣΣΥ ο Ν.2439/1996 έπαυσε να ισχύει με την παράγραφο 1 του άρθρου 91 του Ν.3883/2010 και η Υπηρεσία αντιλαμβανόμενη το μείζον πρόβλημα της σταδιοδρομικής εξέλιξης που διέπει τους αποφοίτους ΑΣΣΥ διατήρησε στις διατάξεις του Ν.2439/1996 τους απόφοιτους ΑΣΣΥ καταταγέντες έως το έτος 1993 (Τάξη 1995), οι οποίοι έχουν καταληκτικό βαθμό Συνταγματάρχη και σταδιοδρομικό καθεστώς 35 ετών, με οκτώ (8) τροποποιήσεις Νόμων (παράγραφος 6 του άρθρου 110 του Ν.3978/2011, παράγραφος 26 του άρθρου 18 του Ν.4407/2016, παράγραφος 4 του άρθρου 2 του Ν.4433/2016, παράγραφος 11 του άρθρου 47 του Ν.4407/2016, παράγραφος 8 του άρθρου 2 του Ν.4433/2016, άρθρο 37 του Ν.4494/2017, άρθρο 150 του Ν.4764/2020 και άρθρο 52 του Ν.5018/2023).

Συναφώς με τις προτεινόμενες ρυθμίσεις επιχειρείται:

α. Όλοι οι απόφοιτοι ΑΣΣΥ να έχουν τον καταληκτικό βαθμό του **Συνταγματάρχη, χωρίς** προαπαιτούμενο την απόκτηση πτυχίου ΑΕΙ.

β. Η διεύρυνση του πεδίου εφαρμογής του άρθρου 37 του Ν.4494/2017 ώστε να υπαχθούν στον Ν.2439/1996 και οι απόφοιτοι ΑΣΣΥ καταταγέντες τα έτη 1994, 1995, 1996 (Τάξεων 1996, 1997,1998).

γ. Η διευθέτηση του σταδιοδρομικού καθεστώτος των απόφοιτων ΑΣΣΥ καταταγέντων από το έτος 1997 (Τάξεως 1999) και εντεύθεν ώστε να προάγονται, σε Λοχαγό μετά από 27 έτη (αντί 28 έτη), σε Ταγματάρχη μετά από 31 έτη (αντί 34 έτη), σε Αντισυνταγματάρχη μετά από 34 έτη (αντί 36 έτη) και σε Συνταγματάρχη μετά από 35 έτη (αντί 37 έτη), υπηρεσίας.

**Β. ΠΡΟΤΕΙΝΟΜΕΝΕΣ ΡΥΘΜΙΣΕΙΣ**

1. Οι περιπτώσεις α(3)(β), α(4), β(5), (β(6) και γ(5), (γ(6) του άρθρου 23 του Ν.3883/2010 ((Α΄ 167/24-09-2010) τροποποιούνται ως εξής:

*«Άρθρο 23 - Καταληκτικοί βαθμοί*

*Οι καταληκτικοί βαθμοί των Αξιωματικών είναι οι εξής:*

*α. Για τους Αξιωματικούς του ΣΞ:*

*(3) Συνταγματάρχης για τους Αξιωματικούς που:*

 *(β) Προέρχονται από Υπαξιωματικούς αποφοίτους ΑΣΣΥ.*

*β. Για τους Αξιωματικούς του ΠΝ:*

*(5) Πλοίαρχος για τους Αξιωματικούς Ειδικούς Επιστήμονες και αποφοίτους ΑΣΣΥ.*

*γ. Για τους Αξιωματικούς της ΠΑ:*

*(5) Σμήναρχος για τους Αξιωματικούς Ειδικούς Επιστήμονες και τους αποφοίτους ΑΣΣΥ.»*

2. Το άρθρο 37 του Ν.4494/2017 (Α΄ 165/02-11-2017) τροποποιείται ως εξής:

*«Άρθρο 37 - Ρύθμιση θεμάτων κρίσεων και προαγωγών αξιωματικών εξ ΑΣΣΥ και μονιμοποιηθέντων εθελοντών - μονιμοποιηθεισών εθελοντριών*

*Οι διατάξεις των άρθρων 5 έως 10, 11 πλην των παρ. 11 και 12, 12 έως 14 και 16 έως 22 του ν. 2439/1996 (Α’ 219) ισχύουν και για τους εν ενεργεία αξιωματικούς που προέρχονται από Ανώτερες Στρατιωτικές Σχολές Υπαξιωματικών (ΑΣΣΥ), καθώς και τους αντίστοιχους που προέρχονται από την κατηγορία των μονιμοποιηθέντων εθελοντών του ν. 445/1974 (Α’ 160) και των μονιμοποιηθεισών εθελοντριών του ν. 705/1977 (Α’ 279), οι οποίοι συμπλήρωσαν είκοσι πέντε (25) έτη πραγματικής στρατιωτικής υπηρεσίας μέχρι τις* ***31.12.2021****. Για τους αξιωματικούς του πρώτου εδαφίου, ο χρόνος των περ. β’ και γ’ της παρ. 8 του άρθρου 5 του ν. 2439/1996 υπολογίζεται ως χρόνος υπηρεσίας μονίμου αξιωματικού πέρα από τα δεκατρία (13) έτη από την ημερομηνία κατάταξής τους. Για τους αξιωματικούς που δυνάμει του παρόντος άρθρου αποκτούν δικαίωμα αναδρομικής βαθμολογικής προαγωγής, δεν γεννάται δικαίωμα αναδρομικής καταβολής των αντίστοιχων αποδοχών. Για τους αξιωματικούς του πρώτου εδαφίου που προέρχονται από την κατηγορία των μονιμοποιηθέντων εθελοντών του ν. 445/1974 και των μονιμοποιηθεισών εθελοντριών του ν. 705/1977 δεν είναι απαραίτητη η συμπλήρωση του προσόντος του χρόνου διοίκησης ή ειδικής υπηρεσίας του άρθρου 6 του ν. 2439/1996. Για τους αξιωματικούς του πρώτου εδαφίου που προέρχονται από ΑΣΣΥ δεν είναι απαραίτητη η συμπλήρωση του προσόντος του χρόνου διοίκησης ή ειδικής υπηρεσίας του άρθρου 6 του ν. 2439/1996 στον βαθμό του Λοχαγού και αντιστοίχων.*

*Ειδικά για τους αξιωματικούς του πρώτου εδαφίου των ειδικοτήτων Ραδιοναυτίλων, Τεχνικής Υποστήριξης και Υπηρεσιών Υποστήριξης της Πολεμικής Αεροπορίας ισχύουν επιπλέον τα καθοριζόμενα στην περ. δ’ της παρ. 8 του άρθρου 3 του ν. 2439/1996».*

3. Η παράγραφος 4 του άρθρου 27 του Ν.3883/2010 (Α΄ 167/24-09-2010)) αντικαθίσταται ως εξής:

*«Άρθρο 27 – Χρόνοι Προαγωγής*

*4. Ειδικά για τους Αξιωματικούς που προέρχονται από Υπαξιωματικούς αποφοίτους ΑΣΣΥ, ο χρόνος παραμονής ανά βαθμό έχει ως εξής:*

*α. Για την προαγωγή των Ανθυπολοχαγών και αντιστοίχων απαιτείται η συμπλήρωση τεσσάρων (4) ετών στο βαθμό.*

*β. Για την προαγωγή των Υπολοχαγών και αντιστοίχων απαιτείται η συμπλήρωση* ***τεσσάρων (4)*** *ετών στο βαθμό****ή οκτώ (8) ετών συνολικής υπηρεσίας Αξιωματικού.***

*γ. Για την προαγωγή των Λοχαγών και αντιστοίχων απαιτείται η συμπλήρωση* ***τεσσάρων (4)*** *ετών στο βαθμό* ***ή  δώδεκα (12) ετών συνολικής υπηρεσίας Αξιωματικού.***

*δ. Για την προαγωγή των Ταγματαρχών και αντιστοίχων απαιτείται η συμπλήρωση* ***τριών (3)*** *ετών στο βαθμό****ή  δεκαπέντε (15) ετών συνολικής υπηρεσίας Αξιωματικού.***

*ε. Για την προαγωγή των Αντισυνταγματαρχών και αντιστοίχων απαιτείται η συμπλήρωση ενός (1) έτους στο βαθμό* ***ή δεκαέξι (16) ετών συνολικής υπηρεσίας Αξιωματικού****».*

**Αθήνα, 07 Μάϊου 2025**

**Ο προτείνων βουλευτής**

**Κεδίκογλου Συμεών**